Hei, denne artikkelen er over ett år gammel og kan inneholde utdatert informasjon

(Dagbladet): Mandag ettermiddag var tre jenter ute i en liten båt da de fikk problemer med motoren. En av de tre jentene skadet seg i propellen og trengte hjelp. Det skriver Tønsberg Blad.

En båt som passerte båten de tre jentene satt i, fikk buksert båten inn til nærmeste brygge som viste seg å være brygga ved Kongehytta på Mågerø.

Bidro Både dronningen og medlemmer av eskortetjenesten hjalp til da det ble klart at den ene av jentene var skadet. Det bekrefter Slottet overfor Dagbladet.

- Jeg kan bekrefte at dronningen og personale fra eskortetjenesten bidro med hjelp til en skadd jente på brygga ved Kongehytta, sier assisterende kommunikasjonssjef ved Slottet, Sven Gj. Gjeruldsen, til Dagbladet.

Ifølge Tønsberg Blad er den skadde jenta innlagt på sykehus, men skadene skal ikke være kritiske.

Ingenting i loggen Avisa skriver også at politiet ikke kan finne noe om episoden i sin oversikt over hendelsene i distriktet på mandag.

- Sånn på kort varsel kan det være litt vanskelig å finne noe uten et navn eller et eksakt klokkeslett, men jeg kan ikke finne noe. Det kan også være at vi ikke har rykket ut på dette, siden eskortetjenesten allerede var på plass, sier operasjonsleder Anne Meyer.

Har du informasjon om hendelsen? Ta kontakt med Dagbladet på 2400@dagbladet.no eller 24 00 00 00

